ঢাকা: তত্ত্বাবধায়ক সরকার ব্যবস্থা বাতিল, সরকারের মেয়াদের মধ্যেই পরবর্তী নির্বাচন সম্পন্ন করার বিধান সংক্রান্ত সংবিধানের পঞ্চদশ সংশোধনী বিল-২০১১-এর প্রতিবাদে আগামী ৬ ও ৭ জুলাই দেশব্যাপী সকাল-সন্ধ্যা হরতাল কর্মসূচি পালনের সিদ্ধান্ত নিয়েছে বিএনপি নেতৃত্বাধীন ৪দলীয় জোট ও সমমনা রাজনৈতিক দল। শনিবার রাতে গুলশানে বিএনপি চেয়ারপারসনের রাজনৈতিক কার্যালয়ে অনুষ্ঠিত ৪দলীয় জোট ও সমমনা রাজনৈতিক দলের শীর্ষ নেতাদের সঙ্গে খালেদা জিয়ার  বৈঠকে এ সিদ্ধান্ত হয়।  বৈঠকে উপস্থিত এক শীর্ষ নেতা বাংলানিউজকে জানান, আগামী ৬ ও ৭ জুলাই টানা ২ দিন হরতালের নীতিগত সিদ্ধান্ত হয়েছে। রোববার যে কোনো সময় সংবাদ সম্মেলনের মাধ্যমে হরতালের আনুষ্ঠানিক ঘোষণা দেওয়া হবে। এদিকে বৈঠক শেষে চার দলের অন্যতম শরিক জামায়াতের ভারপ্রাপ্ত সেক্রেটারি জেনারেল এটিএম আজহারুল ইসলাম উপস্থিত সাংবাদিকদের বলেন, বৈঠকে অভিন্ন আন্দোলন কর্মসূচির সিদ্ধান্ত হয়েছে। স্ব স্ব দলের পক্ষ থেকে আগামীকাল (রোববার) এ কর্মসূচি ঘোষণা দেওয়া হবে। এক প্রশ্নের উত্তরে তিনি বলেন, হরতালের চেয়েও বড় কর্মসূচি আসবে। অবরোধ আর  ঘেরাও এর মতো কর্মসূচিও আসতে পারে। জাতীয় গণতান্ত্রিক পার্টির (জাগপার) সভাপতি শফিউল আলম প্রধান বলেন, হরতাল, রোড মার্চ, লংমার্চ ও ঘেরাও কর্মসূচির মতো বড় ধরনের কর্মসূচিই আসছে। আগামীকাল সংবাদ সম্মেলনের মাধ্যমে তা ঘোষণা করা হবে। তবে বিএনপির চেয়ারপারসন বেগম খালেদা জিয়ার প্রেস সচিব মারুফ কামাল খান সোহেল বলেন, কোনো কর্মসূচি এখনো চূড়ান্ত হয়নি। আগামীকাল সংবাদ সম্মেলনের মাধ্যমে আজকের বৈঠকের সিদ্ধান্তগুলো জানানো হবে। ৪দলীয় জোট নেতাদের মধ্যে জামায়াতের ভারপ্রাপ্ত সেক্রেটারি জেনারেল এটিএম আজহারুল ইসলাম ছাড়াও  বৈঠকে অংশ নেন সহকারী সেক্রেটারি জেনারেল ডা. শফিকুর রহমান, ঢাকা মহানগর জামায়াতের আমীর মাওলানা রফিকুল ইসলাম খান খেলাফত মজলিশের চেয়ারম্যান ও সাবেকমন্ত্রী মাওলানা মুহাম্মদ ইসহাক, মহাসচিব অধ্যাপক ড. আব্দুল কাদের, জাতীয় পার্টি (বিজেপি) চেয়ারম্যান আন্দালিব রহমান পার্থ ও সাধারণ সম্পাদক শামীম আল মামুন বৈঠকে অংশ নেন। সমমনা রাজনৈতিক দলের শীর্ষ নেতাদের মধ্যে জাগপার সভাপতি শফিউল আলম প্রধান ছাড়াও সাধারণ সম্পাদক খন্দকার লুৎফর রহমান, বাংলাদেশ ন্যাপের চেয়ারম্যান জেবেল রহমান গানি, মহাসচিব গোলাম মোস্তফা ভূঁইয়া, ন্যাশনাল  ডেমোক্রেটিক পার্টি (এনডিপি) সভাপতি খন্দকার গোলাম মোর্ত্তুজা, মহাসচিব আলমগীর মহিউদ্দিন, ন্যাশনাল পিপলস পার্টির চেয়ারম্যান শেখ শওকত হোসেন নীলু, সাধারণ সম্পাদক ফরিদুজ্জামান ফরহাদ, লেবার পার্টি ভারপ্রাপ্ত চেয়ারম্যান ডা. মোস্তাফিজুর রহমান ইরান, সাধারণ সম্পাদক হামিদুল্লাহ খান মেহেদী, বাংলাদেশ মুসলিম লীগের সভাপতি এইচ এম কামরুজ্জামান খান, সাধারণ সম্পাদক আতিকুল ইসলাম, ন্যাপ ভাসানীর চেয়ারম্যান শেখ আনোয়ারুল হক বৈঠকে অংশ নেন। এ সময় বিএনপির ভারপ্রাপ্ত মহাসচিব মির্জা ফখরুল ইসলাম আলমগীর, স্থায়ী কমিটির সদস্য নজরুল  ইসলাম খান, দপ্তরের দায়িত্বপ্রাপ্ত যুগ্ম মহাসচিব রুহুল কবীর রিজভী উপস্থিত ছিলেন। উল্লেখ্য, গত বৃহস্পতিবার তত্ত্বাবধায়ক সরকার ব্যবস্থা বাতিল, রাষ্ট্রধর্ম ইসলাম, অবৈধভাবে ক্ষমতা দখলকে রাষ্ট্রদ্রোহীতার অপরাধে দণ্ডিত করার বিধান ও সরকারের মেয়াদের মধ্যেই পরবর্তী নির্বাচন সম্পন্ন করার বিধান সংক্রান্ত সংবিধানের পঞ্চদশ সংশোধনী বিল-২০১১ জাতীয় সংসদে পাস হয়। শুরু থেকেই এর ঘোর বিরোধীতা করে আসা প্রধান বিরোধী দল বিএনপি ও তাদের অন্যতম মিত্র জামায়াত একই ইস্যুতে গত ৫, ১২ ও ১৩ তারিখ হরতাল কর্মসূচি পালন করে। বৃহস্পতিবার  জাতীয় সংসদে সংবিধানের পঞ্চদশ সংশোধনী পাস হবার পর ওই দিন বিকেলেই গুলশান কার্যালয়ে সংবাদ সম্মেলন করে কঠিন সংগ্রামে অবতীর্ণ হবার প্রত্যয় ব্যক্ত করেন বিরোধীদলের নেতা ও বিএনপির চেয়ারপারসন খালেদা জিয়া। এরই ধারাবাহিকতায় শনিবার রাতে ৪দলীয় জোট ও সমমনা রাজনৈতিক দলের শীর্ষ নেতাদের সঙ্গে জরুরি বৈঠক করে ৬ ও ৭ জুলাই টানা দুই দিন হরতালের সিদ্ধান্ত নিলেন খালেদা জিয়া।